b'\n_START_ARTICLE_\nBajazid I.\n_START_SECTION_\n\xc5\xbdivljenjepis\n_START_PARAGRAPH_\nBajazid je pri\xc5\xa1el na oblast po smrti svojega o\xc4\x8deta sultana Murata I., ki ga je v Kosovski bitki 28. junija 1389 ubil srbski plemi\xc4\x8d Milo\xc5\xa1 Obili\xc4\x87._NEWLINE_Leto kasneje je Srbom grozila invazija Mad\xc5\xbearov s severa, zato so pristali, da postanjejo Bajazidovi vazali. Zavezni\xc5\xa1tvo so utrdili z Bajazidovo poroko z Olivero Despino, k\xc4\x8derko srbskega kneza Lazarja, s katero je svojim potomcem zagotovil nasledstvene privilegije v Srbiji. Lazarjevega sina Stefana Lazarevi\xc4\x87a je priznal za novega srbskega vladarja in mu dal nekaj avtonomije._NEWLINE_Leta 1394 je Bajazid prekora\xc4\x8dil Donavo in napadel Vla\xc5\xa1ko, ki ji je vladal Mircea Starej\xc5\xa1i. Otomani so bili \xc5\xa1tevil\xc4\x8dno mo\xc4\x8dnej\xc5\xa1i, vendar so jih Vlahi 10. oktobra 1394 (ali 17. maja 1395) na gozdnatem in mo\xc4\x8dvirnem terenu v bitki pri Rovini premagali in Bajazidu prepre\xc4\x8dili vdor v dr\xc5\xbeavo._NEWLINE_Leta 1394 in 1395 je dvakrat neuspe\xc5\xa1no oblegal Konstantinopel, glavno mesto Bizantinskega cesarstva. Na pro\xc5\xa1njo Bizantinskega cesarja Ivana V. Paleologa se je zbrala kr\xc5\xa1\xc4\x8danska vojska in pod poveljstvom mad\xc5\xbearskega kralja in kasnej\xc5\xa1ega cesarja Svetega Rimskega cesarstva Sigismunda krenila na kri\xc5\xbearski pohod proti Turkom. V Bitki pri Nikopolju 25. septembra 1396 so Turki kr\xc5\xa1\xc4\x8dansko vojsko porazili, Bajazid pa je dal v spomin na zmago v Bursi zgraditi veli\xc4\x8dastno mo\xc5\xa1ejo Ulu Camii._NEWLINE_Obleganje Konstantinopla se je nadaljevalo do leta 1401, potem pa je bilo zaradi Bajazidove vojne s timuridskim vladarjem Timur Lenkom za nekaj \xc4\x8dasa prekinjeno._NEWLINE_Leta 1400 je mongolski vojskovodja Timur Lenk s podporo nekaj tur\xc5\xa1kih beglerbegov, vazalov Otomanskega cesarstva, napadel Bajazida. 20. julija 1402 je pri\xc5\xa1lo do bitke pri Ankari, v kateri je Timur Bajazida porazil in ujel. Bajazidovi sinovi so pobegnili z boji\xc5\xa1\xc4\x8da in kmalu zatem spro\xc5\xbeili nasledstveno dr\xc5\xbeavljansko vojno._NEWLINE_O Bajazidovem ujetni\xc5\xa1tvu je kro\xc5\xbeilo mnogo zgodb. Nekateri poro\xc4\x8devalci so trdili, da ga je Timur Lenk okovanega in zaprtega v kletko razkazoval kot trofejo, da ga je imel za podno\xc5\xbenik in da je morala njegova \xc5\xbeena gola plesati na njegovem dvoru. Zgodbe so prav gotovo izmi\xc5\xa1ljene, saj poro\xc4\x8dila s Timurjevega dvora pravijo, da je z njim postopal sultanu primerno in je celo ob\xc5\xbealoval njegovo smrt. Iz Timurjevega postopanja z drugimi vladarji lahko sklepamo, da so ta poro\xc4\x8dila verjetno resni\xc4\x8dna, saj je celo zahteval, da Bajazid ponovno zasede otomanski prestol._NEWLINE_Bajazid je leto kasneje umrl. Nekateri viri trdijo, da je naredil samomor, tako da je z glavo udarjal ob \xc5\xbeelezne palice svoje kletke. Drugi, bolj zanesljivi viri trdijo, da se je zastrupil s strupom, ki ga je skrival v prstanu.'